SAUK ondersoek voorval op SAfm-radioSakina Kamwendo (Foto: SAfm) Die SAUK se uitvoerende bestuur het ŉ volledige verslag versoek van Vrydag se voorval waar SAfm-radio-omroeper Sakina Kamwendo se program na bewering deur die bestuur kortgeknip is. Kaizer Kganyago, woordvoerder van die SAUK, het Saterdag gesê die uitsaaier “neem met kommer kennis” van die voorval wat op die program, “The Forum at 8” op SAfm plaasgevind het. “Die uitvoerende bestuur het ŉ volledige verslag versoek van die voorval en sal met alle betrokke partye in gesprek tree om die feite te kry oor wat presies gebeur het en waarom.” Kganyago het bygevoeg dit is ook belangrik om ondersoek in te stel oor die persepsie dat Kamwendo se kontrak met die SAUK gekanselleer is. Die nuusredaksie het Vrydag voor die program met haar gesels oor ŉ nuwe tydgleuf op SAfm en albei partye het ŉ nuwe kontrak onderteken. Die proses wat met Kamwendo gevolg is, is dieselfde vir alle omroepers by SAfm. “Die SAUK se uitvoerende bestuur sal bestuur op die verskillende vlakke altyd ruimte gee om besluite te neem binne hul verantwoordelikhede en ons onderneem om die saak op ŉ regverdige en deursigtige manier te hanteer in die belang van die SAUK en die publiek van Suid-Afrika.” Kamwendo se oggendprogram is na bewering skielik kortgeknip toe sy halfpad deur haar uurlange program was. Die vervaardigers het opdrag ontvang om Kamwendo af te sny en die res van die uur enige beskikbare musiek uit te saai, berig die Mail and Guardian. Sam Mkokeli, woordvoerder van die Suid-Afrikaanse Redakteursforum (Sanef), het intussen gesê die organisasie is ook ontsteld dat Kamwendo halfpad van die lug afgehaal is. “Dit het onlangs aan die lig gekom dat Kamwendo vervang sou word op die program, maar die stasiebestuur het haar nie amptelik in kennis gestel nie. Die bestuur was na bewering ongelukkig dat sy tydens die program die gebeure in die oploop tot die beëindiging van die program en haar belewenis verduidelik het,” het Mkokeli gesê. “Ons glo hierdie voorval is baie swak hanteer en dit klink byna soos sensuur. Kamwendo moes die kans gegun word om aan haar luisteraars te verduidelik wat gebeur wat betref die beëindiging van haar program. Om Kamwendo se vryheid van uitdrukking op só blatante manier te beperk, is ŉ ernstige kwessie. Sanef wil nie sien dat die SAUK terugkeer na die dae van sensuur nie.”